b'\n_START_ARTICLE_\nSuma\n_START_SECTION_\nMaantiede ja asutus\n_START_PARAGRAPH_\nSuman kunnan pinta-ala on 8\xc2\xa0432,9 neli\xc3\xb6kilometri\xc3\xa4. Se rajoittuu kaakossa Belomorskin piirin Njuht\xc5\xa1an kuntaan ja Arkangelin alueeseen, etel\xc3\xa4ss\xc3\xa4 Sege\xc5\xbean piirin Valdain ja l\xc3\xa4nness\xc3\xa4 Idelin ja Kes\xc3\xa4joen kuntiin sek\xc3\xa4 luoteessa Belomorskin kaupunkiin. Pinta-alasta 60,6\xc2\xa0% on luonnonaluetta ja 39,3\xc2\xa0% vesist\xc3\xb6j\xc3\xa4._NEWLINE_Seutu kuuluu p\xc3\xa4\xc3\xa4osin Vienanmeren alankoon. Kunnan etel\xc3\xa4osassa kohoaa It\xc3\xa4-Karjalan yl\xc3\xa4nk\xc3\xb6 Vetrenyi pojas -harjuineen. T\xc3\xa4rkeimm\xc3\xa4t joet ovat Vienanmereen laskevat Sumajoki ja Virma. Suurimmat j\xc3\xa4rvet ovat Sumaj\xc3\xa4rvi ja Pulj\xc3\xa4rvi. Hy\xc3\xb6tykaivannaisiin kuuluvat graniitti, gneissi, hiekka, sora ja turve. Kunnan alueella sijaitsee meriluonnon suojelua varten perustettu Sorokan rauhoitusalue._NEWLINE_Keskuskyl\xc3\xa4n lis\xc3\xa4ksi kuntaan kuuluu 18 asutuskeskusta: Hvoinyin, Malengan, Sumaj\xc3\xa4rven (ven. Sumozero) ja Virantaj\xc3\xa4rven taajamat, Jukovan (Jukovo), Kuivaniemen (Suhoje), Kuolisman, Laapinan, Perttij\xc3\xa4rven (Pertozero), Virman ja Vorensin (Voren\xc5\xbea) kyl\xc3\xa4t, Kuolisman, Malengan, Suman (Sumposad), Tegozeron ja Virman asemat, T\xc5\xa1ornaja Lambina -niminen paikka sek\xc3\xa4 Virantaj\xc3\xa4rven yhteyteen kuuluva Ruigan pys\xc3\xa4kki. Virantaj\xc3\xa4rvell\xc3\xa4 on reilut 500 ja Hvoinyissa sek\xc3\xa4 Suman asemalla yli 300 asukasta. Kuudella paikkakunnalla ei ole lainkaan vakituista asutusta.\n_START_SECTION_\nHistoria\n_START_PARAGRAPH_\nNovgorodilaiset uudisasukkaat perustivat Suman vuonna 1436. Kyl\xc3\xa4 kuului Novgorodin posadnikan leskelle Marfa Boretskajalle, joka vuonna 1452 lahjoitti sen Solovetskin luostarille. Asukkaat harjoittivat kalastusta ja mets\xc3\xa4styst\xc3\xa4, merenkulkua ja suolankeittoa. Vuosina 1582\xe2\x80\x931585 rakennettiin puinen Suman linnoitus, joka 1500\xe2\x80\x931600-lukujen vaihteessa torjui ruotsalaisten ja liettualaisten hy\xc3\xb6kk\xc3\xa4ykset. Vuonna 1704 kyl\xc3\xa4 siirtyi valtiolle ja vuonna 1806 se sai kauppalan (ven. posad) statuksen. Vuodesta 1868 l\xc3\xa4htien Sumassa toimi merenkulkuoppilaitos, josta on valmistunut muun muassa Vladimir Voronin ja muita tunnettuja merikapteeneja._NEWLINE_1800-luvun lopulla Suman asukkaat harjoittivat kalastusta, valaanpyynti\xc3\xa4, laivanrakennusta sek\xc3\xa4 osaksi maanviljely\xc3\xa4. Pyyntimatkat ulottuivat Novaja Zemljalle saakka ja kauppaa k\xc3\xa4ytiin Arkangelissa ja Norjassa. Lis\xc3\xa4ksi kuljetettiin pyhiinvaeltajia Solovetskiin ja k\xc3\xa4ytiin muualla ansiot\xc3\xb6iss\xc3\xa4. Kyl\xc3\xa4ss\xc3\xa4 oli kaksi kirkkoa ja tsasounaa. Vuonna 1907 kauppalassa oli 1\xc2\xa0400 asukasta, joista reilut 200 oli karjalaisia. Osa asukkaista oli vanhauskoisia._NEWLINE_1920-luvulla perustettiin Sorokan (my\xc3\xb6hemmin Belomorskin) piiriin kuulunut Suman kyl\xc3\xa4neuvosto, jossa vuonna 1933 oli en\xc3\xa4\xc3\xa4 1\xc2\xa0100 asukasta. Samaan aikaan Suma menetti kaupunkiasutuksen statuksen. Toisen maailmansodan aikana valmistuneen rautatien my\xc3\xb6t\xc3\xa4 seudulle syntyi mets\xc3\xa4ty\xc3\xb6l\xc3\xa4isten asutuksia, kuten Hvoinyi, Malenga ja Virantaj\xc3\xa4rvi, joista kaksi j\xc3\xa4lkimm\xc3\xa4ist\xc3\xa4 saivat kaupunkimaisen taajaman statuksen vuonna 1950. Nykyinen Suman kunta on muodostettu 2000-luvun alun kunnallishallintouudistuksessa.\n_START_SECTION_\nLiikenne, talous ja palvelut\n_START_PARAGRAPH_\nKunnan l\xc3\xa4pi kulkee Belomorskin ja Arkangelin alueen Obozerskin v\xc3\xa4linen rautatie, jonka s\xc3\xa4hk\xc3\xb6istys valmistui vuonna 2003. Malengan asemalta on kolmesti viikossa paikallisjunayhteys Belomorskiin ja Vienan Kemiin. Hvoinyista on linja-autoyhteys sorateit\xc3\xa4 pitkin Belomorskiin. L\xc3\xa4hin huoltoasema on Belomorskissa._NEWLINE_Seudun p\xc3\xa4\xc3\xa4elinkeinot ovat puunhankinta ja kalastus. Sumassa toimii kalatehdas ja Kuolismassa kalastusyritys. Maataloutta edustavat asukkaiden palstaviljelm\xc3\xa4t._NEWLINE_Keskuskyl\xc3\xa4n palveluihin kuuluvat lastentarha, keskikoulu asuntoloineen, l\xc3\xa4\xc3\xa4kint\xc3\xa4asema, kulttuuritalo, kirjasto, posti ja joukko kauppoja. Er\xc3\xa4it\xc3\xa4 julkisia palveluja on my\xc3\xb6s Suman asemalla, Virantaj\xc3\xa4rvell\xc3\xa4, Kuolismassa, Hvoinyissa ja Malengassa.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nSuman kyl\xc3\xa4 on yksi Vienanmeren rannikon vanhimmista asutuksista, jossa on s\xc3\xa4ilynyt perinteisen pomorikulttuurin piirteit\xc3\xa4. Linnoituksesta on j\xc3\xa4ljell\xc3\xa4 maavallien j\xc3\xa4\xc3\xa4nteit\xc3\xa4 sek\xc3\xa4 kahdeksankulmainen porttitorni, joka on sijoitettu Moskovan Kolomenskojen ulkomuseoon. T\xc5\xa1ornyi-kosken saarella on suuriruhtinas Aleksein vuonna 1870 lahjoittama vene. Solovetskin luostarin majatalon paikalle pystytettiin vuonna 2005 muistoristi._NEWLINE_Kunnan alueella on lukuisia muinaisia asuinpaikkoja. Rakennusmuistomerkkeihin kuuluvat Virman, Vorensin ja Kuivaniemen kirkot, Pulj\xc3\xa4rven tsasouna sek\xc3\xa4 vanhat asuin- ja talousrakennukset. Virman vuonna 1759 rakennettu Pietarin ja Paavalin kirkko on valtakunnallinen suojelukohde. Jukovassa ja Laapinassa on lomakyl\xc3\xa4t ja Suman asemalla lepokoti.'